Kommer oor uitwerking van beurtkrag op matriekeksamen | Maroela Media
Kommer bestaan oor die uitwerking van beurtkrag op die eindeksamen. (Foto: pixabay)
Die matriekeksamen is op hande en daar is reeds groot kommer oor die uitwerking van moontlike beurtkrag op leerders wat dié belangrike eksamen aflê.
Eskom het Woensdag, uit die bloute, aangekondig dat hy fase 2-beurtkrag in werking stel. Dit duur van 09:00 tot 23:00.
Natasha Mazzone, die DA se woordvoerder oor openbare ondernemings, het in reaksie gesê die party het reeds talle oproepe van bekommerde skoolhoofde en onderwysers landwyd ontvang oor die uitwerking van beurtkrag op die eksamen.
Matrieks lê vandag die praktiese eksamen van rekenaartoepassingstegnologie af.
Volgens Melanie Buys, hoof van Ontwikkeling by die Skoleondersteuningsentrum (SOS), is dit veral die plattelandse, arm skole waar die leerders die swaarste kry. "Dit is 'n klap in die regering se gesig dat hulle in die era van digitalisasie, enkele dae na 'n aanlynplatform vir leerders bekendgestel is, daar nie eens elektrisiteit is vir leerders om hul vraestelle te kan beantwoord nie. Vir baie vraestelle, soos die Rekenaartoepassingstegnologie wat vandag geskryf is, moet leerders toegang tot rekenaars hê."
Buys sê al het skole dan 'n kragopwekker, waarvoor hulle uit hul eie sak moes betaal het, het die leerders steeds vandag geweldige onnodige stres ervaar voor hulle een van die belangrikste eksamens van hulle lewe aanpak.
Mazzone sê Eskom se monopolie op kragverskaffing moet stopgesit word. "Dit striem ekonomiese groei én onderwys."
"Die ANC-regering sal toekyk hoe die land in duisternis gedompel word, eerder as om sy trots te laat staan en onafhanklike kragvoorsieners aan boord te bring om die netwerk te stabiliseer en uit te brei."
Die DA sê die regering het by verskeie geleenthede die versekering gegee dat die geïntegreerde hulpbronplan (IRP) verlede maand al bekend gemaak sou word. Dit is die meesterplan vir die opwekking van nuwe energie, maar die DA meen dit is nou niks meer as 'n hersenskim nie.
Eskom het Suid-Afrikaners nog verlede maand verseker dat geen beurtkrag vir September en Oktober beplan word nie. Dít nadat die DA munisipaliteite gewaarsku het teen die moontlikheid van beurtkrag.
Eskom het Vrydag boonop aangekondig hy gaan hof toe oor die Nasionale Energiereguleerder (Nersa) se jongste besluit oor kragtariewe. Eskom voer aan Nersa se prysvasstelling het hom met 'n tekort van R102 miljard gelaat, gegewe dít waarvoor hy aansoek gedoen het.
Die kragvoorsiener sê dringende tussentydse verligting is nodig om 'n finansiële ramp te voorkom.
Die beleërde kragvoorsiener staan ook al weer bakhand by die minister van finansies vir 'n reddingsboei.
"Die DA waarsku Eskom om nié beurtkrag te misbruik as 'n onderhandelingswapen vir meer geld nie.
"Eskom het 'n leë dop geword en is glad nie in staat om betroubare en volhoubare energie te verskaf nie. Hy kan bloot nie die ligte aanhou nie."
Die DA sê kenners raam dat beurtkrag die ekonomie nagenoeg R1 miljard per fase per dag kos.
beurtkrag eindeksamen Eskom
Net bekommerd oor matriek eksamen. Wat van die hele land se ekonomie
Ek is oortuig daarvan dat Eskom hierdie aksie genrem het om sy saak vir die verhoogde tariewe te ondersteun. Dit gebeur gewoonlik wanneer iets belangriks soos bv die matriek eindeksamen plaasvind! Lyk nie of die staat werklik iets aan die Eskom sage wil doen om ons van ondergang te red nie!
Ek wil graag 'n sonkrag stelsel insit. Maar daar is soveel mense in die bedryf wat net 'n goedkoop stelsel wil insit en van jou vergeet. En nie alle duur stelsels is goeie stelsels nie. Wat maak 'n mens. Dit is nie soos met motors wat daar 'n pad toets is nie. Jy is spreekwoordelik in die duisternis.
eskom, kry jul geld by die onwettig gekoppelde verbruikers en die wat nie betaal nie , soos SOWETO , onder andere